De 35.000 de consultanți fiscali va fi nevoie pentru a-i ajuta pe români să își completeze declarațiile fiscale după trecerea la noul impozit global, spune ministrul Finanțelor Viorel Ștefan.

Potrivit afirmațiilor făcute vineri seară la Antena3, fiecare dintre aceștia ar urma să se ocupe, în medie, de 200 de gospodării ceea ce îi va aduce un venit lunar de până la 10.000 de lei. La un prim calcul, dacă toți cei 35.000 de consultanți fiscali ar câștiga 10.000 de lei, atunci statul român le-a plăti 350 de milioane de lei lunar, adică 4,2 milarde de lei, aproape un miliard de euro, anual.

Cu acești bani ar putea fi angajați 28.667 de medici specialiști, plătiți cu salariul maxim de 2.705 euro, promis de PSD pentru 2018 în proiectul legii salarizării unitare, sau 50.724 de profesori de liceu, cu grad maxim, plătiți cu salariul maxim de 6.900 de lei, promis de PSD pentru 2022 prin același proiect de act normativ.

Ministrul Finanțelor nu a explicat din ce resurse vor fi plătiți consultanții fiscali

„Ne-ar trebui cam 35.000 de consultanți fiscali, în ideea că un consultant ar putea să asiste în medie 200 de gospodării, ceea ce este fezabil”, a spus, potrivit Hotnews, Viorel Ștefan la Antena 3.

Consultanții ar putea veni, în opinia lui Ștefan, din rândul angajaților ANAF, care însă sunt oricum puțini, sau din mediul privat. „Vor avea și un onorariu tentant ca să îi determine să plece din zona privată înspre zona de stat. Vor putea ajunge la venituri de 10 mii de lei în funcție de numărul de gospodării cu care lucreaza. E o sumă importantă”, a spus, potrivit Hotnews, ministrul Finanțelor fără a explica însă din ce resurse va putea statul să plătească acești bani.

Consultanul fiscal va funcționa, după afirmațiile lui, după modelul medicului de familie. Va fi plătit de stat pentru a acorda consultanță gratuită cetățenilor și va completa fișa de impozit. Tot el va fi cel care va plăti și taxele pentru ca cetățeanul să nu mai stea la coadă și va oferi consultanță extinsă despre cum să îți investești banii.